FMT กำไรสม่ำเสมอ – ปันผลสูง 
กลับมาตอกย้ำกับหุ้น FMT ที่หายหน้าหายตาไปเพราะไม่มีแม้แต่ข่าว บทวิเคราะห์ ออกมาให้เห็นเลย... หรือเป็นเพราะหุ้นขาดสภาพคล่อง...มีมูลค่าการซื้อขายน้อยมาก เอาเป็นว่านักลงทุนเมินหน้าหนีก็แล้วกัน
9 มี.ค. 2561

คุณค่าบริษัท
กลับมาตอกย้ำกับหุ้น FMT หรือ บริษัท ฟูรูกาวา เม็ททัล (ไทยแลนด์) จำกัด (มหาชน) ที่หายหน้าหายตาไปเพราะไม่มีแม้แต่ข่าว บทวิเคราะห์ ออกมาให้เห็นเลย… หรือเป็นเพราะหุ้นขาดสภาพคล่อง…มีมูลค่าการซื้อขายน้อยมาก เอาเป็นว่านักลงทุนเมินหน้าหนีก็แล้วกัน
สำหรับธุรกิจของ FMT คือ เป็นผู้ผลิตและจำหน่ายท่อทองแดงไร้ตะเข็บชนิดต่างๆ ซึ่งเป็นส่วนประกอบที่สำคัญที่จะนำไปใช้ในอุตสาหกรรมการผลิตเครื่องปรับอากาศและตู้เย็น
ธุรกิจท่อทองแดงนี้นักลงทุนอาจไม่รู้ว่าสามารถสร้างผลกำไรได้เป็นอย่างดีต่อตัว FMT ..ซึ่งสามารถทำกำไรสม่ำเสมอมา อย่างงบปี 2557 มีกำไรสุทธิ 83.06 ล้านบาท ต่อมางบปี 2558 มีกำไรสุทธิ 110.59 ล้านบาท ส่วนงบปี 2559 มีกำไรสุทธิ 175.45 ล้านบาท
ขณะที่ผลการดำเนินงานงบปี สิ้นสุดวันที่ 31 ธันวาคม 2560 บริษัทมีรายได้รวมขยับขึ้นมาอยู่ที่ 6,209.63 ล้านบาท จากงวดเดียวกันของปีก่อน 5,618.82 ล้านบาท เป็นผลจากรายได้จากการขายสินค้าเพิ่มขึ้น และมีกำไรจากการป้องกันความเสี่ยงราคาทองแดงและค่าบริการเพิ่มเข้ามา คงทำให้บริษัทมีกำไรทั้งสิ้น 138.79 ล้านบาท หรือ 2.89 บาทต่อหุ้น จากงวดเดียวกันของปีก่อนมีกำไร 175.45 ล้านบาท หรือ 3.66 บาทต่อหุ้น
ด้วยผลของบริษัทที่ยังคงทำกำไรอยู่ ทาง FMT จึงยังคงมีการประกาศจ่ายเงินปันผลสำหรับผลการดำเนินงานปี 2560 อัตราการจ่ายปันผลเป็นเงินสด 1.50 บาทต่อหุ้น สำหรับวันที่ไม่ได้รับสิทธิปันผล (XD) 9 มี.ค. 2561 ส่วนวันที่จ่ายปันผล 18 พ.ค. 2561
สิ่งสำคัญในส่วนของฐานะทางการเงินของบริษัทยังคงแข็งแกร่ง เพราะบริษัทมีสินทรัพย์หมุนเวียนมากถึง 2,551.14  ล้านบาท เมื่อนำมาเทียบกับหนี้สินหมุนเวียนเพียง 1,438.95  ล้านบาท ได้ค่า CURRENT RATIO อยู่ที่ระดับ 1.77 เท่า แสดงว่า สภาพคล่องทางการเงินของบริษัทมากพอสมควรพร้อมที่จะขยายธุรกิจในอนาคต
นอกจากนี้สิ่งที่น่าสนใจคือในส่วนของค่า P/E ที่ 10.12 เท่า ถือว่ายังไม่แพงมากเกินไป และเมื่อนำมูลค่าทางบัญชีต่อหุ้นที่ 30.77 บาท มาคำนวณค่า P/BV ที่ระดับ 1.50 เท่า ได้ราคาหุ้นเหมาะสมที่ระดับ 46.16 บาท ขณะที่ราคาหุ้นบนกระดานอยู่ที่ระดับ 29.50 บาท  นั่นแปลว่าราคาหุ้นมีโอกาสปรับตัวขึ้นได้อีก เพราะเหลือแก๊ปให้ราคาหุ้นวิ่งเยอะพอสมควร
FMT หากมองในส่วนของพื้นฐานหุ้นถือว่ามีจุดแข็ง แต่มองราคาหุ้นถือว่าแย่ซึ่งสวนทางพื้นฐานเป็นอย่างมาก ขัดกับหลักความจริง  ดังนั้นจึงขอฝากกลุ่มผู้บริหารขอลบริษัทให้ออกมาเคลื่อนไหวหรืออัพเดทข้อมูลข่าวสารบ้าง….ไม่อย่างนั้นเสียดายของ…หุ้นก็ดี
ตามคำพูดที่ว่ามีของดีก็ต้องเอาออกมาโชว์!!
…
ผู้ถือหุ้นรายใหญ่
รายชื่อกรรมการ